5 Fa moaposetoloi Petere le moaposetoloi Johane ba ne ba eme mo pele ga Sanehederine, baatlhodi ba ba botlhale ka tsela ya selefatshe ba kgotla eo ba ne ba ba bona e le banna “ba ba sa rutegang e bile e le batho fela.” Gone ee, ba ne ba kgona go bala le go kwala, mme ba ne ba sa newa thuto ya Dikwalo e e tshwanang le e e newang borabi. Mme le fa go ntse jalo, Petere le Johane, mmogo le barutwa ba bangwe ba ne ba itshupa gore ke barutisi ba ba nang le matswela, ba ba neng ba kgona go tlhotlheletsa bontsi jwa bareetsi ba bone gore e nne badumedi. Go tlile jang gore banna bano, ba e leng batho fela, e nne barutisi ba ba nang le bokgoni jaana? Fa kgotla e sena go reetsa Petere le Johane, e ne ya “lemoga gore ba kile ba bo ba na le Jesu.” (Ditiro 4:1-4, 13) Ke boammaaruri gore ba ne ba amogetse moya o o boitshepo. (Ditiro 1:8) Mme gape go ne go kgona go bonala—tota le mo baatlhoding ba ba foufetseng bano fa go tsenwa mo dilong tsa semoya—gore banna bao ba ne ba thapisitswe ke Jesu. Fa Jesu a ne a sa ntse a na le baaposetoloi mo lefatsheng, o ne a ba ruta, e seng fela go phutha ba sekadinku, mme gape a ba bontsha gore ba ba dise jang fa ba setse ba le mo lesakeng.—Mathaio 11:29; 20:24-28; 1 Petere 5:4.